**מושב גאולים**

**מ.י. 501603799**

**פרטיכל ישיבת ועד מקומי מס' 1/2019**

|  |  |
| --- | --- |
| תאריך | 3.1.2019 |
| חברי הפורום | יריב יוסף – יו"ר, אורה חריש, רונן בר יואב, לילך ראיבי  |
| מוזמנים נוספים | טל מן, טל מדר, רוני שרפי |
| נעדרו | שרון ראובני |
| קוורום נדרש | רוב חברי הועד |
| רשמה הפרוטוקול | טל מן |

**יו"ר הישיבה: יריב יוסף**

על סדר היום של הישיבה:

1. **אישור פרוטוקול ישיבה מס' 3.2018**
2. **מעקב ביצוע החלטות**
3. **אישור תקציב 2019**
4. **עדכון תוצאות מכרז ניקיון**
5. **עדכון גביה**
6. **עדכונים שוטפים ושונות: פינת מיחזור, התארגנות לאירוע טו בשבט, אתר אינטרנט, מתקן חשמל בגבעה ועוד.**
7. **זימון ישיבת הועד הבאה והצעת סדר היום.**

יריב אישר קיומו של קוורום לקיום הישיבה. הציג את עיקרי הנושאים שעל סדר היום.

**נושא 1: אישור פרוטוקול ישיבה קודמת**

**החלטה (בעד – 3; נגד – 0; נמנעים - 0): מאשרים פרוטוקול ישיבת ועד 3.2018 מיום 12.12.2018.**

**נושאים 2 + 6: מעקב ביצוע החלטות, עדכונים שוטפים ושונות**

1. **עדכון עבודת ועדות**

טל מדר עדכנה שמרבית ועדות המשנה כבר התכנסו לפחות לישיבה אחת, והוציאו פרוטוקול. ועדת הנוער טרם התכנסה אבל היא כנאמנת נוער כבר מקיימת עבודה גם מול המד"ב וגם מול המועצה. עדכנה שב-20.1.2019 יתקיים ערב הורי כיתה ט' כדי לקדם את הפעילות בתנועה לשנה הבאה.

אמרה שהשבוע יתבקשו כל ועדות המשנה להעביר לוועד ת"ע על בסיס תבנית אחידה שתימסר להן, ולאחר אישורן הן יפורסמו באתר המושב.

רוני עדכן לגבי ישיבת ועדת המשנה לתשתיות, שאליה הוזמן כנציג האגודה. במסגרתה דובר על הצורך בתיקון הכביש והקמת מדרכה ברחוב ההרחבה. רוני עדכן שהוא דיבר עם המועצה ויש סיכוי גבוה שבתוך שבועיים יתחילו שם בעבודות לסלילת הכביש מחדש ולהתקנת מדרכה. יריב בירך והוסיף שבמסגרת התכנון הזה אמורה להישאר רצועה של כ-1.5 מטר לאורך כל המדרכה שאותה נוכל לגנן ולייפות את הרחוב.

1. **עדכון הקמת אתר אינטרנט מושבי**

טל מדר עדכנה שידין הקים את האתר, שגם עומד בדרישות הדין להנגשה לבעלי מוגבלויות, ויש בו אזורי מידע שונים, כולל אזור נפרד לכל ועדת משנה – שבו גם יפורסמו הפרוטוקולים שלהן. בנוסף הוקצה מקום לפרסום העסקים המקומיים וכן אזור לאגודה השיתופית - ככל שהיא תרצה לפרסם דברים לכלל התושבים. רוני אמר שאכן יהיה מידע שהאגודה תרצה לפרסם באמצעות האתר לידיעת הציבור כולו. טל מדר אמרה שמי שינהל את העלאת המידע לאתר באופן שוטף עבור הועד יהיו רינת יוסף והיא עצמה. האתר אמור לעלות לאוויר ביום ראשון הקרוב, 6.1.2019.

**לילך הצטרפה.**

רוני ביקש לעדכן שמתקיים שיתוף פעולה חיובי ופורה בין האגודה לוועד, יש עדכון הדדי שוטף ויריב גם הוזמן לועדת קבלה של חברים כנציג הועד המקומי. בירך על כך והביע תקווה שכך זה יימשך והחברים הצטרפו לתקווה.

1. **אירוע טו בשבט**

יריב הזכיר שהתקציב לפעילות ט"ו בשבט, שמתוכננת ליום שישי ה-25.1.2019, כבר אושר על ידי כל חברי הועד במסגרת קבוצת הווטסאפ, על מנת לאפשר את אישור ההזמנות מהספקים - לאור לוח הזמנים הקצר. הזכיר שמדובר באירוע לכל שכבות הגיל של המושב, שיכלול: שוק איכרים מתוצרת מקומית, פעילות יצירה מחומרים מהטבע, נטיעות וחנוכת הגינה החדשה בשכונת יפה נוף.

**החלטות (בעד – 4; נגד – 0; נמנעים - 0): מאשררים את תקציב אירוע ט"ו בשבט.**

1. **עבודה מול המועצה**

אורה אמרה שהיא מנסה כבר למעלה מחודש לקבל מהמועצה את הפרטים של תושבי המושב בחתך גילאים ומידע רלוונטי נוסף, על מנת שנוכל להעניק לתושבים שירות בהתאם לצרכיהם, אך עד היום לא קיבלה את זה וגם לא הסבר מספק להימנעות ממסירת המידע. ביקשה את עזרת רוני כנציג המושב במליאה לסייע, ורוני אישר שיעשה זאת.

**החלטה (בעד – 4; נגד – 0; נמנעים - 0): רוני שרפי ואורה יקדמו קבלת רשימת תושבים מפורטת מהמועצה.**

1. **בטיחות חשמל**

יריב הזכיר שלילך קיבלה מניר מדר את דוח בודק החשמל, שהכין מהנדס חשמל לפני כשלוש שנים ושעלו ממנו ליקויים בחשמל של הגבעה. מהסיור שהוא עצמו עשה שם, נראה שאכן יש בעיות שנדרש לפתור כדי למנוע סכנה. רוני אמר שהוא לא בטוח שאותו דוח בודק סקר את כל מתקני החשמל הציבוריים, כולל של האגודה, והציע למנות ביחד בודק שיבצע סקירה יסודית, יפיק דו"ח, ויתקן את כל הליקויים שיתגלו - כשהמימון יהיה משותף ויחסי בין המקומי לוועד האגודה. לילך אמרה שכרגע לא נדרש בודק חשמל אלא חשמלאי בודק עם ההסמכה המתאימה, וכי בדיקה חוזרת של מהנדס חשמל נדרשת רק בעוד כשנה.

**החלטה (בעד – 4; נגד – 0; נמנעים - 0): ובתמיכת רוני שרפי בשם האגודה – למנות חשמלאי בודק שיסקור את כל המתקנים, כולל של האגודה, והועד והאגודה יחלקו בעלות – באחריות יריב.**

1. **בעיית בטיחות חמורה מול המכולת**

לילך עדכנה על חומרת הבעיה הבטיחותית באזור המכולת: גם משאיות אספקה וגם לקוחות של המכולת חונים על הכביש והמדרכות שמול המכולת, במקום בחניות הפנימיות - מתוך עצלות ואדישות לסיכון שהם יוצרים, מה שמסכן מאוד גם את הנוהגים בכביש וגם את הולכי הרגל. אמרה שחייבים לשים לזה סוף לפני שמישהו שם ייהרג. יריב הסכים ודיווח שכבר העלה את הנושא בפני השוטר הקהילתי והפקח המועצתי. הם אומרים שניתן לייצר אכיפה ע"י העברת הסמכות בנושא זה לידיהם. רוני אמר שהמועצה לא תגביל את עצמה רק לסיכון באזורים הציבוריים כמו המכולת, אלא תקנוס גם בהפרות קלות ו"מושביות" כי היא מפעילה חברה שמתוגמלת על ריבוי קנסות. חברי הועד סברו שלא זו המטרה, ושמהלך קיצוני עלול לפגוע באיכות חיי התושבים. יריב ביקש מרוני לסייע במציאת פתרון מול המועצה שיהיה ממוקד באזורים הציבוריים.

**החלטה (בעד – 4; נגד – 0; נמנעים - 0): א. רוני שרפי ויריב יפעלו מול המועצה לקבל פתרון לאכיפת איסור חניה ברחוב הותיקים באזור המכולת על מנת לשפר את הבטיחות ויכולת התנועה החופשית באזור.**

**תושבי המושב מתבקשים לקחת אחריות בנושא זה ולהקפיד להיכנס ולחנות באזורים שהוקצו לכך סמוך למכולת ולא לחסום את המעבר בכביש ולא לחנות על המדרכות לטובת הבטחון שלנו ושל ילדינו.**

1. **הצבת דמויות ילדים בנקודות חציה של הכביש הראשי**

לילך עדכנה שקיימה פגישה עם יוסי דיין מהמועצה כדי לקדם יצירת מעברים בטוחים לחציית הילדים. הוסכם שמהנדסת המועצה תגיע לסיור כדי להבין את הצרכים. לילך גם בדקה מול נתיבי ישראל שהורו לוועד לפתוח קריאה על מנת לקבל מהם סיוע בהגנת מעברים. לילך אמרה שהיא תטפל בפתיחת קריאה כזו שבוע הבא.

לגבי דמויות ילדים היא קיבלה הצעת מחיר עקרונית לדמויות ילדים וביקשה את החלטת הועד לגבי מס' הדמויות הרצוי ומקום הצבתן ואת אישור התקציב הנדרש שהוא 450 ₪ + מע"מ לכל דמות. אמרה שמרגע אישור התשלום האספקה אמורה להיות בתוך שבוע ימים. חברי הועד ביקשו שידובר בדמויות אמתיות ולא מצוירות כדי להגביר ערנות של נהגים.

**החלטה (בעד – 4; נגד – 0; נמנעים - 0): מאשרים תקציב לרכישת 10 דמויות ילדים להצבה בנקודות המעבר ברחבי המושב, בדגש על תחנות ההסעה – באחריות לילך לרכוש את הדמויות. הצבתן בפועל תבוצע בתיאום עם יו"ר הועד.**

1. **הקמת פינת מחזור מושבית**

יריב עדכן שהתכנון של ועדת המשנה לתשתיות הוא להקים פינת מחזור מושבית גדולה בשטח של כ-80 מ"ר שבמסגרתה ייוחדו מתחמים סגורים לפסולת גושית ולגזם. אחרי הקמתה ניתן יהיה לפרק את פינת הגזם הסמוכה למקום המיועד, כך שהמטרד שמייצרים זרים, שזורקים את הגזם שלהם במושב שלנו – ייפסק. דיווח שפנה לקבל הצעות מחיר לעלות הבניה של פינה מסודרת ובנויה כראוי. רוני הציע שפינת הפסולת הגושית תהיה נסתרת מהעין, כי האיסוף של המועצה הוא בתדירות יותר נמוכה מגזם רגיל. יריב אמר שזו הכוונה.

חברי הועד הביעו דאגה מכך שתושבים רבים אינם מסוגלים להעביר בעצמם פסולת גושית לעמדה מרכזית אחת ביישוב שכן נדרש לכך טנדר גדול או כלי דומה.

**החלטה (בעד – 4; נגד – 0; נמנעים - 0): לאחר הקמת פינת המחזור המושבית ייבחנו דרכים לסיוע לתושבים בהעברת פסולת גושית לפינה המרכזית.**

**נושא 3: אישור תקציב 2019**

יריב הזכיר שהעביר את הצעת התקציב לכל חברי הועד, כשהיא מפורטת מאוד. הסביר שאחרי האישור במסגרת הועד עליו להעביר את התוכנית, ברמת פירוט נמוכה יותר, לאישור המועצה - במתכונת שהיא קבעה. הזכיר שהתקציב השנתי הכולל עומד על 950,000 ₪ שמורכב מגביית ארנונה ומסכומים שאמורה להעביר מהמועצה. מבחינת אופן השימוש – דיווח שהתפעול השוטף של המושב גוזל למעלה מחצי מהתקציב, והתכנון הוא להשתמש ביתרה לכל שאר הפעילויות לטובת הקהילה, אבל זה בהחלט לא הרבה כסף, ונדרש לחלק אותו בחוכמה ולהיעזר רבות בכוחות ההתנדבות במושב כדי לייצר מהתקציב עשייה משמעותית. אורה הציעה שהועד יפנה למועצה לקבל תקציבים נוספים על מנת לאפשר הרחבה של העשייה. לילך הביעה חשש שהתקציב למתגייסים – על אף שהוא יותר מכפול מזה שמוקצה למרבית אירועי הקהילה המתוכננים – לא יספיק, ורוני אמר שהאגודה תתרום גם היא לטובת פעילות זו כמחצית מהתקציב לכל מתגייס שהקצה הועד.

**החלטות (בעד – 4, נגד – 0, נמנעים – 0):**

1. **לאשר את תקציב 2019 של הועד בהתאם להצעה שנשלחה לחברים.**
2. **בנוסף - באישור רוני - האגודה התנדבה להקצות 300 ₪ כפול מספר המתגייסים השנה לצרכי פעילות מתגייסים, בנוסף לתקציב הועד בנושא הזה, והועד מברך על כך.**
3. **לכנס פגישה של הועד עם כל המתגייסים על מנת לבחור יחד איתם כיצד לנצל את התקציב לציון הגיוס בצורה המיטבית מבחינתם – תיאום ותזמון במהלך חודש ינואר 2019 באחריות לילך.**
4. **לילך נענתה לבקשת יריב לקחת על עצמה את ארגון פעילות המתגייסים של שנת 2019.**

**נושא 4: עדכון תוצאת מכרז הניקיון**

יריב ביקש מטל מן, שמונתה בישיבה קודמת ליו"ר ועדת המכרז, לעדכן על התוצאות. טל מן הזכירה שוועדת המכרז הורכבה ממנה, מיריב ומלילך. דיווח שהועדה נפגשה לפתוח את התיבה במועד האחרון להגשת ההצעות – 31.12.2018 בשעה 18:00. הוגשו 10 הצעות למכרז, חלקן גם של חברות ושל אנשים פרטיים, שלא מן המושב. בסופו של תהליך זכו שני מציעים, בני המושב, שכל אחד מהם זכה לנקות חלק מהמבנים. בהתאם להוראות הדין, נבחרו ההצעות הזולות ביותר, מה שיאפשר לחסוך בעלות הניקיון מתוך תקציב המושב, לעומת שנה קודמת. שני הזוכים זכו, פחות או יותר, להיקף עבודה ופרנסה דומים. הזכייה היא לשנה אחת עם אופציה של הועד להאריך את הזכייה עד 4 פעמים נוספות.

**נושא 5: עדכון גבייה**

**החלטה (בעד – 4; נגד – 0; נמנעים - 0): נדחה לדיון ישיבה הבאה**.

**נושא 7: קביעת מועד ישיבת הועד הבאה והנושאים שעל סדר יומה**

יריב הודיע שישיבת הועד הבאה תתקיים ביום רביעי ה-9.1.2019 בשעה 19:00 כשעל סדר יומה של הישיבה יהיו הנושאים האלה:

1. **אישור פרטיכל ישיבה קודמת.**
2. **עדכונים שונים.**
3. **מעקב החלטות.**
4. **דיון בטחון עם ירון בלנרו, שי השוטר הקהילתי וחברי וועדת ביטחון.**

אורה ביקשה שבאחת הישיבות הקרובות יוזמנו נציגי המועצה בתחום הקהילה והעבודה הסוציאלית לפגישה עם הועד וטל מדר ביקשה זאת ביחס לנציג המועצה האחראים על תחום הנוער.

בהעדר נושאים נוספים על סדר היום של הישיבה, הסתיימה הישיבה.

כל ההחלטות התקבלו פה אחד אלא אם נאמר מפורשות אחרת בפרוטוקול.

\_\_\_\_\_\_\_\_\_\_\_\_

יריב יוסף, יו"ר וועד מקומי גאולים